*Αγαπητά μας παιδιά*

*Αγαπητοί γονείς και κηδεμόνες..*

*Σεπτέμβρης και πάλι! Η νέα σχολική χρονιά που ξεκινάει σήμερα συνοδεύεται από όραμα, όνειρα, φιλοδοξίες, και ευχές για πρόοδο και επιτυχία.*

*Με όραμα ως πηγή έμπνευσης όλων μας που θα οδηγεί και θα ενδυναμώνει τις προσπάθειες μας για ένα σχολείο ενσυναίσθησης, αξιοκρατίας, εθελοντισμού, σεβασμού στο διαφορετικό, συμπερίληψης και εκπαίδευσης του δημοκρατικού, αειφόροι πολίτη του αύριο. Ένα σχολείο που δίνει ευκαιρίες για να αναπτυχθούν κλίσεις και ταλέντα. Ένα σχολείο διερευνητικής μάθησης. Ένα σχολείο ίσων ευκαιριών, με πλήρη αξιοποίηση όλων των δυνάμεών μας, των δικών μας ανθρώπων αλλά και των εργαλείων καινοτομίας ώστε να πετύχουμε την αναβάθμιση της παιδείας μας..*

*Με την υπόσχεση για μια εκπαίδευση δίχως αποκλεισμούς, για μια εκπαίδευση που θα αναπτύσσει την κριτική σκέψη πέρα από τον επιστημονικό γραμματισμό, που θα προάγει κανόνες ορθής επικοινωνίας μέσα από τον σεβασμό προς τον άλλον, για μια εκπαίδευση που θα δίνει χώρο στον γόνιμο, δημοκρατικό και με επιχειρήματα διάλογο, σας καλώς να αρχίσουμε και πάλι φέτος μαζί αυτό το εκπαιδευτικό ταξίδι. .*

*Εύχομαι λοιπόν σε όλες τις μαθήτριες και τους μαθητές καλή πρόοδο, υγεία και δύναμη στη νέα σχολική χρονιά που ξεκινά..*

*Εύχομαι σε κάθε εκπαιδευτικό και σε κάθε γονέα και κηδεμόνα να εφοδιαστούν με ψυχική δύναμη, υπομονή αλλά και πίστη για την επίτευξη των στόχων των μαθητών μας.*

*Με υπομονή, σύνεση, υπευθυνότητα, μεθοδικότητα, ομοψυχία και ασφαλώς συνεργασία θα καταφέρουμε να αφήσουμε πίσω μας όλες τις δυσκολίες που στην περιφέρειά μας αντιμετωπίσαμε έτσι ώστε με ψυχικές δυνάμεις και αποθέματα να προσπεράσουμε κάθε εμπόδιο που πιθανόν να συναντήσουμε κατά τη διάρκεια του φετινού μας εκπαιδευτικού ταξιδιού.*

*Διαβεβαιώνουμε ότι έχουμε προετοιμαστεί για τη σημερινή μας μέρα όσο το δυνατό καλύτερα και ότι θα καταβληθεί κάθε προσπάθεια να διασφαλιστούν οι βέλτιστες εκπαιδευτικές συνθήκες για όλη τη σχολική χρονιά..*

*Καλή, εποικοδομητική και δημιουργική σχολική χρονιά με υγεία.*

*Η Αν. Περιφερειακή Διευθύντρια*

*Κοσμίδου Μαριγούλα*